यह समझने वाली बात है कि प्रकृति हमें बिना माँगे, हमारी आवश्यकता के अनुसार स्वयं देती है। बादल समय आने पर जल बरसातें हैं, वृक्ष समयानुसार फल देते हैं, वायु बिना रूके सबको जीवन देती है। सूर्य-चन्द्रमा बिना माँगे प्रकाश और उर्जा देते हैं। प्राकृतिक रूप से बनी झीलें, तालाब आदि हमें वर्ष भर पीने को पानी देते हैं। परन्तु जब हम आधुनिकता का शिकार होकर इसी देवता रूपी प्रकृति से जबरदस्ती सुविधाएँ लेने लगते हैं, इसका शोषण करने लगते हैं, तब यह बिगड़ जाती है और अपना रौद्र रूप दिखाकर सब उपलब्धियों को चैपट कर देती है। ध्यान देने योग्य है कि पर्वतों के उपर आसमान छूते वृक्ष क्या हम लगाने जाते हैं? यह सब स्वयं प्रकृति द्वारा अपने निर्धारित मापदण्डों द्वारा किया जाता है। इन्हीं वृक्षों से बादल आकर्षित होकर भूमि पर वर्षा करते हैं और वृक्षों की जड़ें भूमि की मिट्टी को जकड़े रखती हैं, जिससे भूस्खलन नहीं होता।